Koffie, stories en smeltlekker musiek | Netwerk24
Deur Elretha Britz 07 Julie 2020 12:00
Lourens en Esté Rabe, oftewel, die Bottomless Coffee Band in Die Boer se 'speelkamer'. Foto's: Hesmarie Durant/Die Boer-restaurantteater
Vir Die Boer by die huis se derde aanbieding – ná Marion Holm en Sandra Prinsloo se Oskar en die pienk tannie – het Meyer-Rödenbeck selfs die hulp van Gerrit Snyman ingeroep wat 15 jaar gelede met die inkleding van Die Boer-restaurantteater gehelp het. Hulle het koppe bymekaargesit vir 'n optrede deur die musiekegpaar Lourens en Esté Rabe, beter bekend as die Bottomless Coffee Band, wat altyd 'n swetterjoel instrumente op die verhoog het.
Meyer-Rödenbeck sê hulle probeer van elke opname 'n volwaardige produksie maak.
"Dit is nie 'n gewone live show nie, die kunstenaars word omhul en verpak. Ek, Gerrit en Jurg (Meyer-Rödenbeck se man) het gebrainstorm en besluit om vir hulle 'n harem-speelkamer te skep, 'n theatre in the round. Dit spel dekadensie met koffie, wyn, oordaad en lekkerte. Daar is ook 'n kamera wat die opset van bo afneem. Vandaar die titel Bottomless Coffee Band – van alle kante. Ek kan self nie wag om die eindproduk te sien nie."
Rabe se beskrywing is dié van "ryk koninklike kleure en swaar Indiese kussings en dekor".
"Donker, dog lig en soveel raakpunte met ons musiek en die gevoel wat ons daarmee wil skep," sê sy.
Lourens en Esté Rabe, oftewel, die Bottomless Coffee Band in Die Boer se 'speelkamer'.
"Dis regtig 'n wonderwêreld en 'n fees vir die oë en ore."
Van die liedjies wat die paartjie speel, is "Lions, "Stille Waters", "Broken System", "Best Friend", "Ek sal wag", asook "Alles en niks" op hul nuwe album wat hulle in die inperking geskryf het.
"Dit is liedjies wat vir ons die meeste betekenis het en ook ons groot verskeidenheid musiekinstrumente ten toon stel," sê Rabe.
Meyer-Rödenbeck noem dit "hordes" instrumente. Daar is 'n banjo, klavier, kitaar, trekklavier, mondfluitjie, kazo en 'n spul slaginstrumente. Hul unieke musiekstyl en klanke word met betowerende stories aangevul.
Lourens en Esté Rabe het mekaar in die Stellenbosse universiteitskoor ontmoet en ná hul studie 'n paar jaar in die korporatiewe wêreld gewerk voordat hulle 'n voltydse musiekloopbaan aangepak het.
Die konsert word van 16 Julie om 19:00 tot 21 Julie om 19:00 met die ondersteuning van Die Pinotage Assosiasie aangebied.